### NN 102/2018 (21.11.2018.), Odluka o uvjetima za otvaranje i funkcioniranje T2S namjenskoga novčanog računa (T2S DCA) u sustavu TARGET2-HR

HRVATSKA NARODNA BANKA

2004

Na temelju članka 155. stavka 1. Zakona o platnom prometu (»Narodne novine«, br. 66/2018.) i članka 42. stavka 3. točke 13. Zakona o Hrvatskoj narodnoj banci (»Narodne novine«, br. 75/2008. i 54/2013.) Savjet Hrvatske narodne banke donosi

ODLUKU

O UVJETIMA ZA OTVARANJE I FUNKCIONIRANJE T2S NAMJENSKOGA NOVČANOG RAČUNA
 (T2S DCA) U SUSTAVU TARGET2-HR

GLAVA I.
 OPĆE ODREDBE

Članak 1.

Pravna podloga i predmet

1. Hrvatska narodna banka je ugovorna strana u Sporazumu o Transeuropskom automatiziranom sustavu ekspresnih novčanih transakcija u realnom vremenu na bruto načelu (sustav TARGET2) te je prema tom sporazumu prihvatila Smjernicu Europske središnje banke ESB/2012/27 od 5. prosinca 2012. o Transeuropskom automatiziranom sustavu ekspresnih novčanih transakcija u realnom vremenu na bruto načelu (sustav TARGET2) kako je posljednji put mijenjana Smjernicom Europske središnje banke ESB/2018/20 od 3. kolovoza 2018. (Smjernica ESB-a za sustav TARGET2).

2. U skladu sa Smjernicom iz stavka 1. ovog članka ovom se Odlukom uređuje odnos između Hrvatske narodne banke i imatelja T2S namjenskoga novčanog računa (T2S DCA) u sustavu TARGET2-HR glede otvaranja i funkcioniranja T2S namjenskoga novčanog računa (T2S DCA).

Članak 2.

Dodaci

1. Sastavni dio ove Odluke čine sljedeći dodaci:

Dodatak I.: Parametri T2S namjenskih novčanih računa (T2S DCA) – tehničke specifikacije

Dodatak II.: Program za naknadu štete u sustavu TARGET2 u vezi s otvaranjem i funkcioniranjem T2S DCA-a

Dodatak III.: Referentni okvir za mišljenja o sposobnosti i o državi

Dodatak IV.: Postupak neprekinutog poslovanja i postupak pri nepredvidivim događajima

Dodatak V.: Raspored rada

Dodatak VI.: Popis naknada i

Dodatak VII.: Mjerila za pristup.

2. Ovlašćuje se guverner Hrvatske narodne banke za donošenje dodataka iz stavka 1. ovog članka.

3. Dodaci iz stavka 1. ovog članka objavljuju se na mrežnim stranicama Hrvatske narodne banke.

4. U slučaju bilo koje proturječnosti ili nedosljednosti između sadržaja bilo kojeg dodatka iz stavka 1. ovog članka i sadržaja bilo koje odredbe ove Odluke, ova Odluka ima prednost.

5. Ova Odluka zajedno s dodacima iz stavka 1. ovog članka čini opće uvjete za otvaranje i funkcioniranje T2S namjenskih novčanih računa (T2S DCA) u sustavu TARGET2-HR.

6. Ova Odluka i njezini dodaci zajedno s Odlukom o uvjetima za otvaranje i funkcioniranje PM računa u sustavu TARGET2-HR i njezinim dodacima, Odlukom o dodatnim i izmijenjenim uvjetima za otvaranje i funkcioniranje PM računa u sustavu TARGET2-HR upotrebom internetskog pristupa i njezinim dodacima, Odlukom o postupcima namire za sporedne sustave i Odlukom o uvjetima za otvaranje i funkcioniranje TIPS namjenskoga novčanog računa (TIPS DCA) u sustavu TARGET2-HR i njezinim dodacima čine Pravila rada sustava TARGET2-HR.

Članak 3.

Definicije

Za potrebe ove Odluke primjenjuju se sljedeće definicije:

1) »A2A« ili »aplikacija-do-aplikacije« znači način povezivanja koji omogućuje imatelju T2S DCA-a razmjenu informacija s programskom aplikacijom T2S platforme

2) »četiri središnje banke« znači Deutsche Bundesbank, Banque de France, Banca d’Italia i Banco de España u njihovu svojstvu središnjih banaka, koje izgrađuju T2S platformu i upravljaju njome u korist Eurosustava

3) »dostupna likvidnost« znači pozitivno stanje na T2S DCA-u umanjen za iznos provedenih rezervacija likvidnosti ili provedene blokade sredstava

4) »EGP« znači Europski gospodarski prostor

5) »glavni PM račun« znači PM račun s kojim je povezan T2S DCA i na koji se na kraju dana automatski vraća svaki preostali saldo s T2S DCA-a

6) »ICM broadcast poruka« znači informacije koje su istodobno dostupne svim skupinama ili odabranoj skupini imatelja PM računa preko ICM-a

7) »informacijski i kontrolni modul« ili »ICM« znači modul SSP-a koji omogućuje imateljima PM računa dobivanje online informacija i dostavljanje naloga za prijenos likvidnosti, upravljanje likvidnošću i iniciranje pričuvnih naloga za plaćanje u izvanrednim situacijama

8) »ISO kôd zemlje« znači kôd utvrđen ISO standardom br. 3166-1

9) »jedinstvena zajednička platforma« ili »SSP« znači infrastruktura jedinstvene tehničke platforme koju pružaju nacionalne središnje banke pružatelji SSP-a

10) »komponenta sustava TARGET2« znači svaki sustav namire u realnom vremenu na bruto načelu (sustav RTGS) središnjih banaka koji čini dio sustava TARGET2

11) »kreditna institucija« znači:

(a) kreditna institucija u smislu članka 4. stavka 1. točke 1. Uredbe (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012, koja podliježe nadzoru nadležnog tijela ili

(b) druga kreditna institucija u smislu članka 123. stavka 2. Ugovora o funkcioniranju Europske unije koja podliježe kontroli po standardu koji je usporediv s nadzorom nadležnog tijela

12) »mišljenje o sposobnosti« znači mišljenje o pojedinom sudioniku koje sadržava procjenu o njegovoj sposobnosti da preuzme i ispuni svoje obveze na temelju ove Odluke

13) »nacionalne središnje banke pružatelji SSP-a« znači Deutsche Bundesbank, Banque de France i Banca d’Italia u njihovu svojstvu središnjih banaka, koje izgrađuju SSP i upravljaju njime u korist Eurosustava

14) »nacionalne središnje banke pružatelji TIPS platforme« znači Deutsche Bundesbank, Banco de España, Banque de France i Banca d’Italia u njihovu svojstvu središnjih banaka koje izgrađuju TIPS platformu i upravljaju njome u korist Eurosustava

15) »nalog za instant plaćanje« znači, u skladu sa SEPA shemom za instant kreditni transfer (SCT Inst) Europskoga platnog vijeća, instrukcija za plaćanje koja se može izvršiti 24 sata na dan, svakoga kalendarskog dana u godini, s obradom i obaviješću platitelju koja je trenutačna ili gotovo trenutačna

16) »nalog za plaćanje« znači nalog za prijenos likvidnosti s T2S DCA-a na PM, nalog za prijenos likvidnosti s PM-a na T2S DCA ili nalog za prijenos likvidnosti s T2S DCA-a na T2S DCA

17) »nalog za prijenos likvidnosti s T2S DCA-a na T2S DCA« znači instrukcija za prijenos određenog iznosa novca (i) s T2S DCA-a na T2S DCA povezan s istim glavnim PM računom ili (ii) s T2S DCA-a na T2S DCA koji drži isti pravni subjekt

18) »nalog za prijenos likvidnosti s T2S DCA-a na PM« znači instrukcija za prijenos određenog iznosa novca s T2S DCA-a na PM račun

19) »nalog za prijenos likvidnosti s PM-a na T2S DCA« znači instrukcija za prijenos određenog iznosa novca s PM računa na T2S DCA

20) »nalog za prijenos likvidnosti s PM-a na TIPS DCA« znači instrukcija za prijenos određenog iznosa novca s PM računa na TIPS DCA

21) »nalog za prijenos likvidnosti s TIPS DCA-a na PM« znači instrukcija za prijenos određenog iznosa novca s TIPS DCA-a na PM račun

22) »namira u realnom vremenu na bruto načelu« znači obrada i namira naloga za plaćanje na osnovi svake transakcije u realnom vremenu

23) »nenamireni nalog za plaćanje« znači nalog za plaćanje koji nije namiren istoga radnog dana kojeg je primljen

24) »NSB europodručja« znači nacionalna središnja banka (NSB) države članice čija je valuta euro

25) »obrazac za prikupljanje statičnih podataka« znači obrazac koji je stavila na raspolaganje Hrvatska narodna banka za potrebe registriranja podnositelja prijave za usluge sustava TARGET2-HR i registriranje svih promjena u vezi s pružanjem tih usluga

26) »platitelj«, osim kada je izraz upotrijebljen u članku 28. ove Odluke, znači sudionik u sustavu TARGET2 čiji će T2S DCA biti terećen zbog namire naloga za plaćanje

27) »platni modul« ili »PM« znači modul SSP-a u kojem se plaćanja sudionika u sustavu TARGET2 namiruju na PM računima

28) »PM račun« znači račun koji sudionik u sustavu TARGET2 ima u PM-u kod SB-a i koji je potreban tom sudioniku u sustavu TARGET2 za:

(a) dostavu naloga za plaćanje ili primanje plaćanja preko sustava TARGET2 i

(b) namiru tih plaćanja kod tog SB-a

29) »podružnica« znači podružnica u smislu članka 4. stavka 1. točke 17. Uredbe (EU) br. 575/2013

30) »poslovni identifikacijski kôd« ili »BIC« znači kôd utvrđen ISO standardom br. 9362

31) »postupak zbog insolventnosti« znači postupak zbog insolventnosti u smislu članka 2. točke (j) Direktive 98/26/EZ Europskog parlamenta i Vijeća od 19. svibnja 1998. o konačnosti namire u platnim sustavima i sustavima za namiru vrijednosnih papira

32) »povezani NSB« ili »povezana nacionalna središnja banka« znači nacionalna središnja banka (NSB), osim SB-a Eurosustava, koja je povezana sa sustavom TARGET2 u skladu s posebnim sporazumom

33) »pozitivan odgovor na opoziv« znači, u skladu sa SCT Inst shemom, nalog za plaćanje koji je inicirao primatelj zahtjeva za opoziv, kao odgovor na zahtjev za opoziv, u korist pošiljatelja tog zahtjeva za opoziv

34) »prilagodba likvidnosti« znači ovlaštenje za iniciranje prijenosa likvidnosti između T2S DCA-a i PM računa, ili između dva T2S DCA računa koje je dao imatelj T2S DCA-a svom sudjelujućem CSD-u ili Hrvatskoj narodnoj banci posebnim ugovorom valjano dokumentiranim i registriranim u statičnim podacima

35) »primatelj plaćanja«, osim kada je izraz upotrijebljen u članku 28. ove Odluke, znači sudionik u sustavu TARGET2 čiji će T2S DCA biti odobren zbog namire naloga za plaćanje

36) »privremeno isključenje« znači mirovanje prava i obveza sudionika za razdoblje koje utvrđuje Hrvatska narodna banka

37) »radni dan« ili »radni dan sustava TARGET2« znači dan na koji je sustav TARGET2 otvoren za namiru naloga za plaćanje, kako je utvrđeno u Dodatku V. ove Odluke

38) »SB Eurosustava« znači Europska središnja banka (ESB) ili NSB europodručja

39) »slučaj neispunjavanja obveza« znači budući ili postojeći događaj čiji nastup može ugroziti ispunjavanje sudionikovih obveza na temelju ove Odluke ili bilo kojih drugih pravila koja se primjenjuju na odnos između tog sudionika i Hrvatske narodne banke ili bilo kojeg drugog SB-a, uključujući:

(a) ako sudionik više ne ispunjava mjerila za pristup utvrđena u članku 5. ili zahtjeve utvrđene u članku 6. stavku 1. točki (a) podtočki i. ove Odluke

(b) otvaranje postupka zbog insolventnosti nad sudionikom

(c) podnošenje prijave za pokretanje postupka navedenog u točki (b) ove definicije

(d) sudionikovo izdavanje pisane izjave o njegovoj nemogućnosti plaćanja svih ili dijela njegovih dugova

(e) sudionikovo sklapanje dobrovoljnoga općeg sporazuma ili dogovora s njegovim vjerovnicima

(f) ako je sudionik insolventan ili nesposoban platiti svoje dugove ili ga takvim smatra njegov SB

(g) ako je sudionikovo pozitivno stanje na njegovu T2S DCA-u, PM računu ili TIPS DCA-u ili sva sudionikova imovina ili njezin znatan dio predmet odluke o blokadi, zabrani raspolaganja, zapljeni ili drugom postupku čiji je cilj zaštita javnog interesa ili prava sudionikovih vjerovnika

(h) ako je sudionik privremeno ili trajno isključen iz sudjelovanja u drugoj komponenti sustava TARGET2 i/ili u sporednom sustavu

(i) ako su izjava o bitnim činjenicama ili predugovorno očitovanje, koje je dao sudionik ili za koje se na temelju mjerodavnog prava pretpostavlja da ih je dao sudionik, netočni ili neistiniti i

(j) prijenos cjelokupne sudionikove imovine ili njezina znatnog dijela

40) »središnje banke« ili »SB« znači središnje banke Eurosustava i povezane nacionalne središnje banke

41) »statični podaci« znači skup poslovnih podataka u T2S-u, svojstvenih imatelju T2S DCA-a ili središnjoj banci, u posjedu tog imatelja T2S DCA-a odnosno središnje banke, a koje T2S zahtijeva radi obrade transakcijskih podataka povezanih s tim imateljem T2S DCA-a ili središnjom bankom

42) »sudionik« ili »izravni sudionik« znači subjekt koji ima najmanje jedan PM račun (imatelj PM računa) i/ili jedan T2S namjenski novčani račun (imatelj T2S DCA-a) i/ili jedan TIPS namjenski novčani račun (imatelj TIPS DCA-a) kod SB-a

43) »sudionik u sustavu TARGET2« znači bilo koji sudionik u bilo kojoj komponenti sustava TARGET2

44) »sudjelujući središnji depozitorij vrijednosnih papira« ili »sudjelujući CSD« znači središnji depozitorij vrijednosnih papira« koji je sklopio okvirni sporazum o T2S-u

45) »T2S GUI« znači modul na T2S platformi koji omogućuje imateljima T2S DCA-a dobivanje online informacija i dostavljanje naloga za plaćanje

46) »T2S namjenski novčani račun« ili »T2S DCA« znači račun koji drži imatelj T2S DCA-a i koji je otvoren u sustavu TARGET2-HR, a koji se upotrebljava za plaćanja u vezi s namirom vrijednosnih papira u T2S-u

47) »T2S pružatelj mrežnih usluga« znači poduzetnik koji je dobio ugovorno ovlaštenje od Eurosustava radi pružanja usluga povezivanja u kontekstu T2S-a

48) »T2S razlikovno ime« ili »T2S DN« znači mrežna adresa za T2S platformu koja mora biti uključena u sve poruke namijenjene sustavu

49) »TARGET2« znači cjelina koja proizlazi iz svih komponenti sustava TARGET2 središnjih banaka

50) »TARGET2-HR« znači komponenta sustava TARGET2 Hrvatske narodne banke

51) »TARGET2 pružatelj mrežnih usluga sustavu« znači pružatelj računalnih mrežnih veza kojeg imenuje Upravno vijeće ESB-a za potrebe dostavljanja platnih poruka u sustavu TARGET2

52) »TARGET2-Securities (T2S)« ili »T2S platforma« znači skup hardvera, softvera i ostalih komponenti tehničke infrastrukture putem kojih Eurosustav pruža usluge sudjelujućim središnjim depozitorijima vrijednosnih papira i središnjim bankama koji omogućava temeljnu, neutralnu i bezgraničnu namiru transakcija s vrijednosnim papirima na osnovi isporuka uz plaćanje (DVP) u novcu središnje banke

53) »tehnički kvar sustava TARGET2« znači svaka poteškoća, nedostatak ili pad tehničke infrastrukture i/ili računalnih sustava koje upotrebljava sustav TARGET2-HR uključujući SSP ili T2S platformu ili bilo koji drugi događaj zbog kojeg je nemoguće izvršiti i dovršiti obradu plaćanja u sustavu TARGET2-HR istoga radnog dana

54) »TIPS namjenski novčani račun« ili »TIPS DCA« znači račun koji je otvoren u sustavu TARGET2-HR kojeg drži imatelj TIPS DCA-a i upotrebljava ga za pružanje usluga instant plaćanja svojim klijentima

55) »TIPS platforma« znači infrastruktura jedinstvene tehničke platforme koju pružaju nacionalne središnje banke pružatelji TIPS platforme

56) »trajni nalog za prijenos likvidnosti« znači instrukcija za prijenos određenog iznosa novčanih sredstava ili »svih novčanih sredstava« (engl. all cash) raspoloživih na T2S DCA-u, s T2S DCA-a na PM račun koja se izvršava u T2S ciklusu obrade višekratno, u određeno vrijeme ili nakon nastupa određenog slučaja, sve dok se nalog ne opozove ili ne istekne razdoblje njegova važenja

57) »trenutačni nalog za prijenos likvidnosti« znači instrukcija za prijenos likvidnosti s T2S DCA-a na PM, nalog za prijenos likvidnosti s PM-a na T2S DCA ili nalog za prijenos likvidnosti s T2S DCA-a na T2S DCA u realnom vremenu nakon primitka navedene instrukcije

58) »U2A« ili »korisnik-do-aplikacije« znači način povezivanja koji omogućuje imatelju T2S DCA-a razmjenu informacija s programskim aplikacijama T2S platforme putem grafičkoga korisničkog sučelja

59) »unaprijed određen nalog za prijenos likvidnosti« znači instrukcija za prijenos određenog iznosa novca s T2S DCA-a na PM račun koji se izvršava samo jednom, u određeno vrijeme ili u određenom slučaju

60) »usluga namire instant plaćanja u sustavu TARGET« ili »TIPS« znači namira u novcu središnje banke naloga za instant plaćanje na TIPS platformi

61) »zahtjev za opoziv« znači, u skladu sa SCT Inst shemom, poruka imatelja TIPS DCA-a kojom traži vraćanje namirenog naloga za instant plaćanje.

Članak 4.

Opći opis T2S-a i sustava TARGET2

1. Sustav TARGET2 omogućava namiru plaćanja u eurima u realnom vremenu na bruto načelu, s namirom u novcu središnje banke preko PM računa, T2S namjenskih novčanih računa za potrebe transakcija s vrijednosnim papirima i TIPS namjenskih novčanih računa za potrebe instant plaćanja.

2. Sljedeće transakcije obrađuju se u sustavu TARGET2-HR:

(a) namira prijenosa u eurima koji proizlaze iz transakcija u prekograničnim sustavima netiranja za plaćanja velikih vrijednosti

(b) namira prijenosa u eurima koji proizlaze iz transakcija u sistemski važnim sustavima plaćanja malih vrijednosti u eurima

(c) namira novčane strane transakcija s vrijednosnim papirima

(d) nalozi za prijenos likvidnosti s T2S DCA-a na T2S DCA, nalozi za prijenos likvidnosti s T2S DCA-a na PM i nalozi za prijenos likvidnosti s PM-a na T2S DCA

(e) nalozi za trenutačno plaćanje

(f) pozitivni odgovori na opoziv

(g) nalozi za prijenos likvidnosti s TIPS DCA-a na PM i nalozi za prijenos likvidnosti s PM-a na TIPS DCA i

(h) sve druge transakcije u eurima naslovljene na sudionike sustava TARGET2.

3. Sustav TARGET2 omogućava namiru plaćanja u eurima u realnom vremenu na bruto načelu, s namirom u novcu središnje banke preko PM računa, T2S namjenskih novčanih računa i TIPS namjenskih novčanih računa. Sustav TARGET2 uspostavljen je i djeluje na temelju SSP-a, preko kojeg se nalozi za plaćanje dostavljaju i obrađuju te preko kojeg se naposljetku primaju plaćanja na isti tehnički način. Što se tiče tehničkog funkcioniranja T2S namjenskih novčanih računa, sustav TARGET2 tehnički je uspostavljen i djeluje na temelju T2S platforme. Što se tiče tehničkog funkcioniranja TIPS namjenskih novčanih računa, sustav TARGET2 tehnički je uspostavljen i djeluje na temelju TIPS platforme. Hrvatska narodna banka je pružatelj usluga prema ovoj Odluci. Uzima se da su radnje i propusti nacionalnih središnjih banaka pružatelja SSP-a i četiriju središnjih banaka radnje i propusti Hrvatske narodne banke, za koje ona preuzima odgovornost u skladu s člankom 21. ove Odluke. Sudjelovanje u skladu s ovom Odlukom ne stvara ugovorni odnos između imatelja T2S DCA-a i nacionalnih središnjih banaka pružatelja SSP-a ili četiri središnje banke kada bilo koja od posljednje spomenutih djeluje u tom svojstvu. Uzima se da su upute, poruke ili informacije koje imatelj T2S DCA-a primi od SSP-a ili od T2S platforme ili ih pošalje SSP-u ili T2S platformi u vezi s uslugama koje se pružaju na temelju ove Odluke poslane ili primljene od Hrvatske narodne banke.

4. Sustav TARGET2 u smislu pravne strukture čini skup platnih sustava koji se sastoji od svih komponenti sustava TARGET2, od kojih je svaka (komponenta) određena kao »sustav« na temelju nacionalnih propisa kojima se prenosi Direktiva 98/26/EZ. Sustav TARGET2-HR određen je kao »sustav« u skladu s člankom 5. stavkom 1. Zakona o konačnosti namire.

5. Sudjelovanje u sustavu TARGET2 odvija se na temelju sudjelovanja u komponenti sustava TARGET2. Ova Odluka uređuje međusobna prava i obveze imatelja T2S DCA-a u sustavu TARGET2-HR i Hrvatske narodne banke. Pravila o obradi naloga za plaćanje na temelju ove Odluke (glava IV. i Dodatak I.) odnose se na sve naloge za plaćanje koje dostavi i na sva plaćanja koja primi bilo koji imatelj T2S DCA-a.

GLAVA II.
 SUDJELOVANJE

Članak 5.

Mjerila za pristup

1. Sljedeće vrste subjekata prihvatljive su da na temelju zahtjeva postanu imatelji T2S DCA-a u sustavu TARGET2-HR:

(a) kreditne institucije osnovane u Europskoj uniji ili Europskome gospodarskom prostoru (EGP), uključujući i slučajeve kada djeluju preko podružnice osnovane u Europskoj uniji ili EGP-u

(b) kreditne institucije osnovane izvan EGP-a, pod uvjetom da djeluju preko podružnice osnovane u Europskoj uniji ili EGP-u i

(c) nacionalne središnje banke država članica i ESB

pod uvjetom da subjekti iz točaka (a) i (b) ovog stavka nisu podvrgnuti mjerama ograničavanja koje je donijelo Vijeće Europske unije ili država članica u skladu s člankom 65. stavkom 1. točkom (b), člankom 75. ili člankom 215. Ugovora o funkcioniranju Europske unije, čija je provedba prema mišljenju Hrvatske narodne banke nakon obavješćivanja ESB-a nespojiva s nesmetanim funkcioniranjem sustava TARGET2.

2. Hrvatska narodna banka može, prema vlastitoj ocjeni, prihvatiti sljedeće subjekte kao imatelje T2S DCA-a:

(a) financijske odjele središnjih ili regionalnih vlada država članica koji su aktivni na tržištu novca

(b) tijela javnog sektora država članica ovlaštena za vođenje računa klijenata

(c) investicijska društva osnovana u Europskoj uniji ili EGP-u

(d) subjekte koji upravljaju sporednim sustavima i koji djeluju u tom svojstvu i

(e) kreditne institucije ili bilo koju vrstu subjekata navedenih u točkama od (a) do (d) ovog stavka, u oba slučaja kad su osnovani u zemlji s kojom je Europska unija sklopila monetarni sporazum kojim se odobrava pristup bilo kojem od tih subjekata platnim sustavima Europske unije, pridržavajući se uvjeta iz monetarnog sporazuma i pod uvjetom da je relevantni pravni režim, na snazi u toj zemlji, jednakovrijedan relevantnom zakonodavstvu Europske unije.

Takvo diskrecijsko pravo Hrvatske narodne banke ostvaruje se Dodatkom VII. ove Odluke.

3. Institucije za elektronički novac, u smislu Zakona o elektroničkom novcu, nisu ovlaštene sudjelovati u sustavu TARGET2-HR.

Članak 6.

Postupak prijave

1. Da bi Hrvatska narodna banka otvorila T2S DCA subjektu, taj subjekt mora udovoljavati mjerilima za pristup iz članka 5. ove Odluke (uključujući Dodatak VII. ove Odluke kojima se provodi članak 5. stavak 2. ove Odluke) i mora:

(a) ispuniti sljedeće tehničke zahtjeve:

i. postaviti, voditi, upravljati i pratiti te osigurati sigurnost potrebne informatičke infrastrukture radi provođenja tehničke povezanosti s SSP-om i/ili s T2S platformom i dostavljanja naloga za plaćanje; pritom podnositelji prijave mogu uključiti treće strane, ali zadržavaju isključivu odgovornost. Podnositelji prijave za imatelja T2S DCA-a moraju, kad se spajaju izravno s T2S platformom, sklopiti ugovor s T2S pružateljem mrežnih usluga radi dobivanja potrebne veze i pristupa, u skladu s tehničkim specifikacijama iz Dodatka I. ove Odluke i

ii. proći testiranje (engl. certification testing) i dobiti ovlaštenje koje zahtijeva Hrvatska narodna banka i

(b) ispuniti sljedeće pravne zahtjeve:

i. predočiti mišljenje o sposobnosti u obliku utvrđenom u Dodatku III. ove Odluke, osim ako je Hrvatska narodna banka informacije i izjave koje se moraju iznijeti u tom mišljenju o sposobnosti već dobila u drugom kontekstu i

ii. za kreditne institucije osnovane izvan EGP-a koje djeluju preko podružnice osnovane u Europskoj uniji ili EGP-u predočiti mišljenje o državi u obliku utvrđenom u Dodatku III. ove Odluke, osim ako je Hrvatska narodna banka informacije i izjave koje se moraju iznijeti u tom mišljenju o državi već dobila u drugom kontekstu.

2. Subjekti koji žele otvoriti T2S DCA podnose prijavu u pisanom obliku Hrvatskoj narodnoj banci i prilažu najmanje sljedeću dokumentaciju/informacije:

(a) popunjene obrasce za prikupljanje statičnih podataka koje stavlja na raspolaganje Hrvatska narodna banka

(b) mišljenje o sposobnosti, ako ga traži Hrvatska narodna banka i

(c) mišljenje o državi, ako ga traži Hrvatska narodna banka.

3. Hrvatska narodna banka može također zahtijevati dodatne informacije koje smatra potrebnima za odluku o prijavi za otvaranje T2S DCA-a.

4. Hrvatska narodna banka odbija prijavu za otvaranje T2S DCA-a ako:

(a) mjerila za pristup iz članka 5. ove Odluke nisu ispunjena

(b) jedno mjerilo ili više mjerila za sudjelovanje iz stavka 1. ovog članka nije ispunjeno i/ili

(c) bi prema procjeni Hrvatske narodne banke otvaranje T2S DCA-a ugrozilo opću stabilnost, solidnost i sigurnost sustava TARGET2-HR ili bilo koje druge komponente sustava TARGET2, ili bi ugrozilo obavljanje zadaća Hrvatske narodne banke utvrđenih Zakonom o Hrvatskoj narodnoj banci i Statutom Europskog sustava središnjih banaka i Europske središnje banke, ili je rizik s obzirom na načelo opreznosti.

5. Hrvatska narodna banka dostavlja podnositelju prijave svoju odluku o prijavi za otvaranje T2S DCA-a u roku od mjesec dana od primitka prijave za otvaranje T2S DCA-a. Ako Hrvatska narodna banka zahtijeva dodatne informacije u skladu sa stavkom 3. ovog članka, odluka se dostavlja u roku od mjesec dana otkada je Hrvatska narodna banka primila te informacije od podnositelja prijave imatelja T2S DCA-a. Odluka o odbijanju mora sadržavati razloge za odbijanje.

Članak 7.

Imatelji T2S DCA-a

Imatelji T2S DCA-a u sustavu TARGET2-HR dužni su pridržavati se zahtjeva utvrđenih u članku 6. ove Odluke. Imatelji T2S DCA-a moraju imati najmanje jedan T2S DCA kod Hrvatske narodne banke.

Članak 8.

Veze između računa vrijednosnih papira i T2S namjenskih novčanih računa

1. Imatelj T2S DCA-a može zahtijevati od Hrvatske narodne banke povezivanje svojeg T2S DCA-a s jednim ili više računa vrijednosnih papira koje drži za svoj račun ili za račun svojih klijenata koji drže račune vrijednosnih papira kod jednog ili više sudjelujućih CSD-a.

2. Imatelji T2S DCA-a koji vežu svoj T2S DCA s računom (računima) vrijednosnih papira za račun klijenta kako je navedeno u stavku 1. ovog članka, odgovorni su za uspostavljanje i održavanje popisa povezanih računa vrijednosnih papira i, gdje je primjenjivo, uspostavljaju obilježja osiguranja koja daje klijent.

3. Kao posljedica zahtjeva iz stavka 1. ovog članka, uzima se da je imatelj T2S DCA-a dao ovlaštenje CSD-u kod kojeg se vode ti povezani računi vrijednosnih papira za terećenje T2S DCA-a za iznose koji proizlaze iz transakcija s vrijednosnim papirima koje se provode na tim računima vrijednosnih papira.

4. Stavak 3. ovog članka primjenjuje se neovisno o bilo kojem sporazumu između imatelja T2S DCA-a i CSD-a i/ili imatelja računa vrijednosnih papira.

GLAVA III.
 OBVEZE STRANA

Članak 9.

Obveze Hrvatske narodne banke i imatelja T2S DCA-a

1. Hrvatska narodna banka, na zahtjev imatelja T2S DCA-a, otvara i vodi T2S namjenski novčani račun nominiran u eurima (jedan ili više njih). Osim kada je drukčije uređeno ovom Odlukom ili zakonom, Hrvatska narodna banka poduzima sve razumne mjere u okviru svojih ovlasti kako bi ispunila obveze prema ovoj Odluci, bez jamčenja ishoda.

2. Naknade za usluge T2S DCA-a utvrđene su u Dodatku VI. ove Odluke i plaćaju se u valuti navedenoj u tom Dodatku (tj. valuti u kojoj posluje TARGET2). Imatelj glavnog PM računa s kojim je T2S DCA povezan odgovoran je za plaćanje tih naknada.

3. Imatelji T2S DCA-a osiguravaju povezanost sa sustavom TARGET2-HR radnim danima u skladu s rasporedom rada iz Dodatka V. ove Odluke.

4. Imatelj T2S DCA-a izjavljuje i jamči Hrvatskoj narodnoj banci da ispunjavanjem svojih obveza iz ove Odluke ne čini povredu zakona ili drugog propisa koji se primjenjuje na njega ni bilo kojeg sporazuma koji ga obvezuje.

5. Imatelji T2S DCA-a osiguravaju adekvatno upravljanje likvidnošću na T2S DCA-u tijekom dana. Ova obveza uključuje, ali nije ograničena na pribavljanje redovitih informacija o njihovoj likvidnosnoj poziciji. Hrvatska narodna banka daje dnevni izvadak iz računa svakom imatelju T2S DCA-a koji se odlučio za takvu uslugu na T2S platformi pod uvjetom da je imatelj T2S DCA-a povezan s T2S platformom preko T2S pružatelja mrežnih usluga.

Članak 10.

Suradnja i razmjena informacija

1. U ispunjavanju svojih obveza i ostvarivanju svojih prava iz ove Odluke Hrvatska narodna banka i imatelji T2S DCA-a blisko surađuju radi osiguravanja stabilnosti, solidnosti i sigurnosti sustava TARGET2-HR. Hrvatska narodna banka i imatelji T2S DCA-a međusobno razmjenjuju sve informacije i dokumente bitne za ispunjavanje njihovih obveza i ostvarivanje njihovih prava iz ove Odluke ne dovodeći u pitanje obvezu čuvanja bankovne tajne.

2. Hrvatska narodna banka uspostavlja i održava podršku sustavu radi pomoći imateljima T2S DCA-a u vezi s poteškoćama koje proizlaze iz rada sustava.

3. Najnovije informacije o operativnom stanju SSP-a i T2S platforme dostupne su u informacijskom sustavu TARGET2 (T2IS) odnosno informacijskom sustavu TARGET2-Securities na namjenskoj mrežnoj stranici na mrežnim stranicama ESB-a. T2IS i informacijski sustav TARGET2-Securities mogu se upotrebljavati za dobivanja informacija o svakom događaju koji utječe na redovan rad odnosne platforme.

4. Hrvatska narodna banka može dostaviti poruke imateljima T2S DCA-a ili preko poruke dostupne svim sudionicima (engl. broadcast) ili preko bilo kojeg drugoga komunikacijskog sredstva. Imatelji T2S DCA-a mogu prikupljati informacije preko ICM-a, ako imaju i PM račun, a inače preko T2S GUI.

5. Imatelji T2S DCA-a odgovorni su za pravodobno ažuriranje postojećih obrazaca za prikupljanje statičnih podataka i dostavljanje novih obrazaca za prikupljanje statičnih podataka Hrvatskoj narodnoj banci. Imatelji T2S DCA-a odgovorni su za provjeru točnosti informacija u vezi s njima koje je u sustav TARGET2-HR unijela Hrvatska narodna banka.

6. Hrvatska narodna banka je ovlaštena dostaviti nacionalnim središnjim bankama pružateljima SSP-a ili četirima središnjim bankama sve informacije u vezi s imateljima T2S DCA-a koje im mogu zatrebati kao administratorima usluga, u skladu s ugovorom sklopljenim s TARGET2 pružateljem mrežnih usluga i/ili T2S pružateljem mrežnih usluga.

7. Imatelji T2S DCA-a obavješćuju Hrvatsku narodnu banku o svim promjenama svoje sposobnosti i relevantnim zakonodavnim promjenama koje utječu na pitanja obuhvaćena mišljenjem o državi koja se odnose na njih.

8. Imatelji T2S DCA-a obavješćuju Hrvatsku narodnu banku o:

(a) svakom novom imatelju računa vrijednosnih papira povezanog s T2S DCA-om iz članka 8. stavka 1. ove Odluke kojeg su prihvatili i

(b) svakoj promjeni povezanoj s imateljima računa vrijednosnih papira navedenima u točki (a) ovog stavka.

9. Imatelji T2S DCA-a odmah obavješćuju Hrvatsku narodnu banku ako nastupi slučaj neispunjavanja obveza koji se odnosi na njih.

Članak 11.

Određivanje glavnog PM računa, privremeno i trajno isključenje imatelja glavnog PM računa

1. Imatelj T2S DCA-a određuje glavni PM račun s kojim je T2S DCA povezan. Glavni PM račun može se držati u komponenti sustava TARGET2 različitoj od sustava TARGET2-HR i može pripadati pravnom subjektu različitom od imatelja T2S DCA-a.

2. Sudionik koji se koristi internetskim pristupom ne može biti određen kao imatelj glavnog PM računa.

3. Ako su imatelj glavnog PM računa i imatelj T2S DCA-a različiti pravni subjekti, a imatelj određenog glavnog PM računa privremeno je ili trajno isključen iz sudjelovanja, Hrvatska narodna banka i imatelj T2S DCA-a poduzimaju sve razumne i provedive mjere radi ublažavanja štete. Imatelj T2S DCA-a, bez nepotrebnog odgađanja, poduzima sve potrebne mjere radi određivanja novog glavnog PM računa koji će biti terećen za sve nepodmirene fakture. Počevši od dana privremenog ili trajnog isključenja imatelja glavnog PM računa sve dok novi imatelj glavnog PM računa nije određen, sva sredstva preostala na T2S DCA-u na kraju dana prenose se na račun Hrvatske narodne banke. Na ova sredstva primjenjivat će se remuneracija po stopi iz članka 13. stavka 3. Odluke o uvjetima za otvaranje i funkcioniranje PM računa u sustavu TARGET2-HR.

4. Hrvatska narodna banka nije odgovorna za bilo koju štetu imatelja T2S DCA-a koja nastane kao posljedica privremenog ili trajnog isključenja imatelja glavnog PM računa.

GLAVA IV.
 OTVARANJE I VOĐENJE T2S DCA-a I OBRADA OPERACIJA

Članak 12.

Otvaranje i vođenje T2S DCA-a

1. Hrvatska narodna banka otvara i vodi najmanje jedan T2S DCA za svakog imatelja T2S DCA-a. T2S DCA se utvrđuje s pomoću jedinstvenog broja računa koji ima do 34 znaka i koji će biti strukturiran kako slijedi:

|  |  |  |  |
| --- | --- | --- | --- |
|  | Naziv | Format | Sadržaj |
| Dio A | Vrsta računa | Točno 1 znak | 1397967985C’ za novčani račun |
| Kôd zemlje središnje banke | Točno 2 znaka | ISO kôd države 3166-1 |
| Kôd valute | Točno 3 znaka | EUR |
| Dio B | Imatelj računa | Točno 11 znakova | BIC kôd |
| Dio C | Daljnja raščlamba računa | Do 17 znakova | Slobodan tekst (alfanumerički) koji osigurava imatelj T2S DCA-a |

2. Nije dopušteno negativno stanje na T2S namjenskim novčanim računima.

3. Na T2S DCA-u sredstva se ne drže preko noći. Na početku i kraju radnog dana stanje na T2S namjenskim novčanim računima jest nula. Uzima se da su imatelji T2S DCA-a dali instrukciju Hrvatskoj narodnoj banci za prijenos svakoga preostalog salda na kraju radnog dana kako je definirano u Dodatku V. ove Odluke, na glavni PM račun iz članka 11. stavka 1. ove Odluke.

4. T2S DCA upotrebljava se samo u razdoblju između početka i kraja dana T2S-a kako je određeno u Detaljnim funkcionalnim specifikacijama za korisnike T2S-a (UDFS).

5. T2S DCA su beskamatni.

Članak 13.

Operacije koje se mogu provoditi preko T2S DCA-a

Ovisno o naznačenju potrebnog/potrebnih računa vrijednosnih papira od strane imatelja T2S DCA-a, imatelj T2S DCA-a može provoditi sljedeće operacije preko T2S DCA-a za svoj račun ili za račun svojih klijenata:

(a) naloge za prijenos likvidnosti s T2S DCA-a na PM

(b) naloge za prijenos likvidnosti s T2S DCA-a na T2S DCA i

(c) namiru novčanih instrukcija koje proizlaze iz T2S platforme.

Članak 14.

Primanje i odbijanje naloga za plaćanje

1. Nalozi za plaćanje koje su podnijeli imatelji T2S DCA-a primljeni su od Hrvatske narodne banke ako je:

(a) platna poruka u skladu s pravilima koje je utvrdio T2S pružatelj mrežnih usluga

(b) platna poruka u skladu s pravilima i uvjetima formatiranja sustava TARGET2-HR i ako je prošla provjeru dvostrukog unosa kako je opisano u Dodatku I. ove Odluke i

(c) SB privremeno isključenog sudionika dao izričit pristanak u slučaju kada je platitelj ili primatelj plaćanja privremeno isključen.

2. Hrvatska narodna banka odmah odbija svaki nalog za plaćanje koji ne ispunjava uvjete utvrđene u stavku 1. ovog članka. Hrvatska narodna banka obavješćuje imatelja T2S DCA-a o svakom odbijanju naloga za plaćanje kako je utvrđeno u Dodatku I. ove Odluke.

3. T2S platforma određuje vremensku oznaku za obradu naloga za plaćanje prema redoslijedu njihova primitka.

Članak 15.

Rezervacije likvidnosti i blokiranje likvidnosti

1. Sudionici mogu rezervirati likvidnost ili blokirati likvidnost na svojem T2S DCA-u. To nije jamstvo namire u odnosu na bilo koju treću stranu.

2. Zahtijevanjem rezerviranja ili blokiranja iznosa likvidnosti sudionik daje instrukciju Hrvatskoj narodnoj banci da smanji dostupnu likvidnost za taj iznos.

3. Zahtjev za rezerviranje jest instrukcija na temelju koje se provodi rezervacija ako je dostupna likvidnost jednaka ili viša od iznosa koji se treba rezervirati. Ako je dostupna likvidnost niža, rezervira se ta likvidnost, a manjak se može namiriti ulaznom likvidnošću sve dok puni iznos rezervacije ne postane dostupan.

4. Zahtjev za blokiranje jest instrukcija na temelju koje se provodi blokiranje ako je dostupna likvidnost jednaka ili viša od iznosa koji se treba blokirati. Ako je dostupna likvidnost niža, ni jedan se iznos ne blokira i zahtjev za blokiranje ponovno se podnosi sve dok se cijelom iznosu zahtjeva za blokiranje može udovoljiti dostupnom likvidnošću.

5. Sudionik može u bilo koje vrijeme tijekom radnog dana u kojem je zahtjev za rezerviranje ili blokiranje likvidnosti proveden dati instrukciju Hrvatskoj narodnoj banci za opoziv rezerviranja ili blokiranja. Djelomični opoziv nije dopušten.

6. Svi zahtjevi za rezerviranje i blokiranje likvidnosti na temelju ovog članka prestaju na kraju radnog dana.

Članak 16.

Trenutak prihvata, trenutak neopozivosti

1. U svrhu članka 3. stavka 1. prve rečenice i članka 5. Direktive 98/26/EZ te članka 6. stavaka 1. i 2. i članka 8. stavka 1. Zakona o konačnosti namire u platnim sustavima i sustavima za namiru financijskih instrumenata, nalozi za prijenos likvidnosti s T2S DCA-a na T2S DCA i nalozi za prijenos likvidnosti s T2S DCA-a na PM prihvaćeni su u sustav TARGET2-HR i neopozivi su u trenutku kada je terećen T2S DCA odgovarajućeg imatelja T2S DCA-a. Nalozi za prijenos likvidnosti s PM-a na T2S DCA uređeni su Odlukom o uvjetima za otvaranje i funkcioniranje PM računa u sustavu TARGET2-HR.

2. U svrhu članka 3. stavka 1. prve rečenice i članka 5. Direktive 98/26/EZ i članka 8. stavka 1. Zakona o konačnosti namire u platnim sustavima i sustavima za namiru financijskih instrumenata, za sve transakcije namire na T2S namjenskim novčanim računima, primjenjuju se sljedeća pravila:

(a) za sve transakcije namirene na T2S namjenskim novčanim računima, a koje su predmet usklađivanja dvaju različitih naloga za plaćanje, uzima se da su ti nalozi za plaćanje prihvaćeni u sustav TARGET2-HR u trenutku kada su utvrđeni kao usklađeni s tehničkim pravilima T2S-a od strane T2S platforme i neopozivi u trenutku kada je transakciji dan status »usklađeno« na T2S platformi ili

(b) kao iznimka od točke (a) ovog stavka, za transakcije koje uključuju jedan sudjelujući CSD koji ima zasebne komponente usklađivanja, kada su nalozi za plaćanje poslani izravno tom sudjelujućem CSD-u radi usklađivanja u njegovoj zasebnoj komponenti usklađivanja, uzima se da su nalozi za plaćanje prihvaćeni u sustav TARGET2-HR u trenutku kada je utvrđeno da su usklađeni s tehničkim pravilima T2S-a od strane toga sudjelujućeg CSD-a i neopozivi u trenutku kada je transakciji dan status »usklađeno« na T2S platformi; popis središnjih depozitorija vrijednosnih papira na koje se primjenjuje ova točka (b) dostupan je na mrežnim stranicama ESB-a.

GLAVA V.
 ZAHTJEVI SIGURNOSTI, NEPREDVIDIVI DOGAĐAJI I KORISNIČKA SUČELJA

Članak 17.

Postupak neprekinutog poslovanja i postupak pri nepredvidivim događajima

U slučaju neuobičajenog vanjskog događaja ili bilo kojeg drugog događaja koji utječe na transakcije na T2S namjenskim novčanim računima primjenjuju se postupak neprekinutog poslovanja i postupak pri nepredvidivim događajima, opisani u Dodatku IV. ove Odluke.

Članak 18.

Zahtjevi sigurnosti

1. Imatelji T2S DCA-a dužni su provoditi odgovarajuće sigurnosne kontrole radi zaštite svojih sustava od neovlaštenog pristupa i upotrebe. Imatelji T2S DCA-a isključivo su odgovorni za primjerenu zaštitu radi osiguranja povjerljivosti, cjelovitosti i dostupnosti svojih sustava.

2. Imatelji T2S DCA-a dužni su obavijestiti Hrvatsku narodnu banku o svakom sigurnosnom incidentu u svojoj tehničkoj infrastrukturi i, kada je primjereno, sigurnosnim incidentima koji se događaju u tehničkoj infrastrukturi drugih pružatelja. Hrvatska narodna banka može zahtijevati daljnje informacije o incidentu i, ako je potrebno, zahtijevati da imatelji T2S DCA-a poduzmu odgovarajuće mjere kako bi spriječili ponavljanje takvog događaja.

3. Hrvatska narodna banka može odrediti dodatne sigurnosne zahtjeve svim imateljima T2S DCA-a i/ili imateljima T2S DCA-a koje smatra kritičnima.

Članak 19.

Korisnička sučelja

1. Imatelj T2S DCA-a ili imatelj glavnog PM računa koji djeluje za račun imatelja T2S DCA-a koristi se jednim načinom ili obama sljedećim načinima za pristup tom T2S DCA-u:

(a) izravnom vezom s T2S platformom u načinu U2A ili A2A ili

(b) ICM-om zajedno s uslugama dodane vrijednosti sustava TARGET2 za T2S.

2. Izravna veza s T2S platformom omogućuje imateljima T2S DCA-a:

(a) pristup i, ako je primjenjivo, izmjenu informacija povezanih s njihovim računima i

(b) upravljanje likvidnošću i iniciranje naloga za prijenos likvidnosti na teret T2S namjenskih novčanih računa.

3. ICM zajedno s uslugama dodane vrijednosti sustava TARGET2 za T2S omogućuje imatelju glavnog PM računa:

(a) pristup informacijama povezanim s njihovim računima i

(b) upravljanje likvidnošću i iniciranje naloga za prijenos likvidnosti na teret i u korist T2S namjenskih novčanih računa.

Dodatne tehničke pojedinosti u vezi s ICM-om sadržane su u Dodatku I. Odluke o uvjetima za otvaranje i funkcioniranje PM računa u sustavu TARGET2-HR.

GLAVA VI.
 NAKNADA ŠTETE, SUSTAV ODGOVORNOSTI I DOKAZI

Članak 20.

Program za naknadu štete

Ako novčana sredstva ostanu preko noći na T2S DCA-u zbog tehničkog kvara SSP-a ili T2S platforme, Hrvatska narodna banka nudi naknadu štete pogođenim sudionicima u skladu s posebnim postupkom utvrđenim u Dodatku II. ove Odluke.

Članak 21.

Sustav odgovornosti

1. Pri ispunjavanju svojih obveza u skladu s ovom Odlukom Hrvatska narodna banka i imatelji T2S DCA-a u međusobnom su odnosu dužni postupati s razumnom pažnjom.

2. Hrvatska narodna banka odgovara svojim imateljima T2S DCA-a za štetu koja proizađe iz rada sustava TARGET2-HR zbog prijevare, namjere ili krajnje nepažnje Hrvatske narodne banke. U slučaju obične nepažnje odgovornost Hrvatske narodne banke ograničena je na iznos predmetne transakcije i/ili gubitak kamata na taj iznos, isključujući svaku drugu štetu.

3. Hrvatska narodna banka ne odgovara za štetu koja je posljedica kvara ili pada tehničke infrastrukture (uključujući, ali ne ograničavajući se, na računalnu infrastrukturu, programe, podatke, aplikacije ili mreže Hrvatske narodne banke), ako je takav kvar ili pad nastao unatoč tome što je Hrvatska narodna banka primijenila mjere koje su u razumnoj mjeri potrebne za zaštitu te infrastrukture od kvara ili pada, i za rješavanje posljedica tog kvara ili pada (posljednje navedeno uključuje, ali nije ograničeno, na započinjanje i dovršavanje postupaka neprekinutog poslovanja i postupka pri nepredvidivim događajima iz Dodatka IV. ove Odluke).

4. Hrvatska narodna banka ne odgovara:

(a) u mjeri u kojoj je štetu uzrokovao imatelj T2S DCA-a ili

(b) ako šteta nastane zbog vanjskih događaja izvan razumne kontrole Hrvatske narodne banke (viša sila).

5. Stavci od 1. do 4. ovog članka primjenjuju se u mjeri u kojoj je moguće isključiti odgovornost Hrvatske narodne banke prema odredbama Zakona o platnom prometu.

6. Hrvatska narodna banka i imatelji T2S DCA-a dužni su poduzimati sve razumne i provedive mjere radi smanjenja štete iz ovog članka.

7. Za ispunjavanje nekih ili svih svojih obveza koje proizlaze iz ove Odluke Hrvatska narodna banka može angažirati treće osobe, posebno pružatelje telekomunikacijskih ili drugih mrežnih usluga, ako je to potrebno za ispunjavanje tih obveza ili je to uobičajena tržišna praksa. Hrvatska narodna banka dužna je pažljivo odabrati i dati uputu tim trećim osobama te je njezina odgovornost ograničena na tu dužnost. Nacionalne središnje banke pružatelji SSP-a i četiri središnje banke ne smatraju se trećim osobama u smislu ovog stavka.

Članak 22.

Dokazi

1. Ako nije drukčije uređeno ovom Odlukom, sve platne poruke i poruke koje se odnose na obradu plaćanja u vezi s T2S namjenskim novčanim računima između Hrvatske narodne banke i imatelja T2S DCA-a (kao što su potvrde terećenja ili odobrenja, ili izvadci iz računa) prenose se preko T2S pružatelja mrežnih usluga.

2. Elektronički ili pisani zapisi poruka koje zadrži Hrvatska narodna banka ili T2S pružatelj mrežnih usluga dokazno su sredstvo za plaćanja koja je obradila Hrvatska narodna banka. Snimljena ili ispisana inačica izvorne poruke T2S pružatelja mrežnih usluga dokazno je sredstvo neovisno o obliku izvorne poruke.

3. Ako se veza imatelja T2S DCA-a s T2S pružateljem mrežnih usluga prekine, imatelj T2S DCA-a upotrebljava drugo sredstvo prijenosa poruka dogovoreno s Hrvatskom narodnom bankom. U tim slučajevima inačica poruke koju je snimila ili ispisala Hrvatska narodna banka ima istu dokaznu snagu kao i izvorna poruka, neovisno o njezinu obliku.

4. Hrvatska narodna banka čuva cjelokupnu evidenciju naloga za plaćanje podnesenih i plaćanja primljenih od imatelja T2S DCA-a 11 godina otkada su ti nalozi za plaćanje podneseni i plaćanja primljena osim ako posebnim propisima nije određen duži rok.

5. Vlastite poslovne knjige i evidencije Hrvatske narodne banke (pohranjene na papiru, mikrofilmu, mikrofišu, elektroničkoj ili magnetskoj snimci, u drugom obliku koji je moguće mehanički reproducirati ili bilo kojem drugom obliku) dokazna su sredstva za sve obveze imatelja DCA-a i za sve činjenice i događaje na koje se stranke pozivaju.

GLAVA VII.
 TRAJNO ISKLJUČENJE I ZATVARANJE T2S NAMJENSKIH NOVČANIH RAČUNA

Članak 23.

Trajanje i redovno trajno isključenje T2S DCA-a

1. Ne dovodeći u pitanje članak 24. ove Odluke, T2S DCA u sustavu TARGET2-HR otvara se na neodređeno vrijeme.

2. Imatelj T2S DCA-a može otkazati svoj T2S DCA u sustavu TARGET2-HR u svako doba uz otkazni rok od 14 radnih dana, osim ako s Hrvatskom narodnom bankom ugovori kraći otkazni rok.

3. Hrvatska narodna banka može otkazati T2S DCA imatelja T2S DCA-a u sustavu TARGET2-HR u svako doba uz tromjesečni otkazni rok, osim ako s tim imateljem T2S DCA-a ugovori drukčiji otkazni rok.

4. Nakon otkaza T2S DCA-a dužnost čuvanja povjerljivih podataka utvrđena u članku 27. ove Odluke ostaje na snazi za razdoblje od pet godina od dana otkaza.

5. Nakon otkaza T2S DCA-a, T2S DCA zatvara se u skladu s člankom 25. ove Odluke.

Članak 24.

Privremeno i trajno isključenje iz sudjelovanja

1. Imatelj T2S DCA-a bit će odmah, bez prethodne obavijesti, trajno ili privremeno isključen iz sudjelovanja u sustavu TARGET2-HR ako nastupi jedan od sljedećih slučajeva neispunjavanja obveza:

(a) otvaranje postupka zbog insolventnosti ili

(b) imatelj T2S DCA-a više ne ispunjava mjerila za pristup utvrđena u članku 5. ove Odluke.

Za potrebe ovog stavka, poduzimanje mjera za sprječavanje krize ili mjera za upravljanje krizom u smislu Direktive 2014/59/EU Europskog parlamenta i Vijeća od 15. svibnja 2014. o uspostavi okvira za oporavak i sanaciju kreditnih institucija i investicijskih društava te o izmjeni Direktive Vijeća 82/891/EEZ i direktiva 2001/24/EZ, 2002/47/EZ, 2004/25/EZ, 2005/56/EZ, 2007/36/EZ, 2011/35/EU, 2012/30/EU i 2013/36/EU te uredbi (EU) br. 1093/2010 i (EU) br. 648/2012 Europskog parlamenta i Vijeća prema imatelju T2S DCA-a ne smatra se samo po sebi otvaranjem postupka zbog insolventnosti.

2. Hrvatska narodna banka može bez prethodne obavijesti trajno ili privremeno isključiti imatelja T2S DCA-a iz sudjelovanja u sustavu TARGET2-HR ako:

(a) nastupi jedan ili više slučajeva neispunjavanja obveza (osim onih iz stavka 1. ovog članka)

(b) imatelj T2S DCA-a počini bitnu povredu ove Odluke

(c) imatelj T2S DCA-a propusti ispuniti bilo koju bitnu obvezu prema Hrvatskoj narodnoj banci

(d) imatelj T2S DCA-a isključen je iz, ili na drugi način prestaje biti član, T2S zatvorene korisničke grupe (CGU) i/ili

(e) nastupi bilo koji događaj povezan s imateljem T2S DCA-a koji bi prema ocjeni Hrvatske narodne banke ugrozio opću stabilnost, solidnost i sigurnost sustava TARGET2-HR ili bilo koje druge komponente sustava TARGET2, ili koji bi ugrozio ispunjavanje zadaća Hrvatske narodne banke utvrđenih Zakonom o Hrvatskoj narodnoj banci i Statutom Europskog sustava središnjih banaka i Europske središnje banke, ili čini rizik s obzirom na načelo opreznosti.

3. Pri primjeni diskrecijske ocjene prema stavku 2. ovog članka Hrvatska narodna banka uzima u obzir, između ostalog, ozbiljnost slučaja neispunjavanja obveza ili događaja iz točaka od (a) do (c) tog stavka.

4. a) Ako Hrvatska narodna banka privremeno ili trajno isključi imatelja T2S DCA-a iz sudjelovanja u sustavu TARGET2-HR prema stavcima 1. ili 2. ovog članka, Hrvatska narodna banka odmah obavješćuje tog imatelja T2S DCA-a, druge središnje banke, druge imatelje T2S DCA-a i imatelje PM računa u svim komponentama sustava TARGET2 o tom privremenom ili trajnom isključenju preko ICM poruke ili T2S poruke. Uzima se da je takvu poruku poslao SB imatelja T2S DCA računa odnosno imatelja PM računa koji primi takvu poruku.

b) Uzima se da su sudionici obaviješteni o trajnom/privremenom isključenju iz sudjelovanja imatelja T2S DCA-a u sustavu TARGET2-HR ili drugoj komponenti sustava TARGET2 kad prime takvu ICM poruku (u slučaju imatelja PM računa) ili T2S poruku (u slučaju imatelja T2S DCA-a). Sudionici snose svu štetu koja je posljedica dostave naloga za plaćanje sudionicima koji su privremeno ili trajno isključeni iz sudjelovanja ako je taj nalog za plaćanje unesen u sustav TARGET2-HR nakon primitka ICM poruke ili T2S poruke, ovisno o tome kojom se tehničkom opcijom navedenom u članku 19. koristi imatelj T2S DCA-a.

5. Nakon trajnog isključenja imatelja T2S DCA-a iz sudjelovanja sustav TARGET2-HR ne prima nove naloge za plaćanje tom imatelju T2S DCA-a ili naloge za plaćanje tog imatelja T2S DCA-a.

6. Ako je imatelj T2S DCA-a privremeno isključen iz sustava TARGET2-HR iz drugih razloga osim onih navedenih u stavku 1. točki (a) ovog članka, svi ulazni i izlazni nalozi za plaćanje dostavljaju se na namiru nakon što ih je izričito prihvatio SB privremeno isključenog imatelja T2S DCA-a.

7. Ako je imatelj T2S DCA-a privremeno isključen iz sustava TARGET2-HR iz razloga navedenih u stavku 1. točki (a) ovog članka, svi izlazni nalozi za plaćanje tog imatelja T2S DCA-a obrađuju se samo po uputama njegovih zastupnika, uključujući one koje je imenovalo nadležno tijelo ili sud (kao što je stečajni upravitelj imatelja T2S DCA-a) ili u skladu s ovršnom odlukom nadležnog tijela ili suda koja sadržava upute o tome kako se plaćanja trebaju provesti. Sva ulazna plaćanja obrađuju se u skladu sa stavkom 6. ovog članka.

Članak 25.

Zatvaranje T2S namjenskih novčanih računa

1. Imatelji T2S DCA-a mogu u svakom trenutku zahtijevati od Hrvatske narodne banke da zatvori njihove T2S namjenske novčane račune pod uvjetom da o tome obavijeste Hrvatsku narodnu banku 14 radnih dana unaprijed.

2. Nakon otkaza ili trajnog isključenja iz sudjelovanja, u skladu s člankom 23. ili člankom 24. ove Odluke, Hrvatska narodna banka zatvara T2S DCA odnosnog imatelja T2S DCA-a, nakon što je namirila ili vratila sve nenamirene naloge za plaćanje i ostvarila svoje pravo zaloga i prijeboja iz članka 26. ove Odluke.

GLAVA VIII.
 ZAVRŠNE ODREDBE

Članak 26.

Posebno založno pravo Hrvatske narodne banke i
 pravo na prijeboj

1. Hrvatska narodna banka za svaku svoju novčanu tražbinu (sadašnju ili buduću) prema imatelju T2S DCA-a iz međusobno sklopljenog Ugovora o otvaranju i funkcioniranju T2S DCA-a u sustavu TARGET2-HR ima posebno založno pravo prema Zakonu o financijskom osiguranju nad sadašnjim i budućim novčanim sredstvima na svim T2S namjenskim novčanim računima istog imatelja u iznosu svake te tražbine.

2. Hrvatska narodna banka ima pravo navedeno u stavku 1. ovog članka čak i ako su njezine tražbine uvjetne ili još nisu dospjele.

3. Sudionik, djelujući u svojstvu imatelja T2S DCA-a, ovime priznaje zasnivanje posebnoga založnog prava na sredstvima na svim njegovim T2S namjenskim novčanim računima u korist Hrvatske narodne banke kod koje su ti računi otvoreni u skladu s odredbom stavka 1. ovog članka; ovim se priznanjem založena imovina stavlja na raspolaganje Hrvatskoj narodnoj banci kako je određeno prema Zakonu o financijskom osiguranju. Svi iznosi uplaćeni na T2S DCA, samom činjenicom da su uplaćeni, neopozivo su založeni u iznosu nenamirenih tražbina, bez ikakvog daljnjeg ograničenja, kao osiguranje za potpuno ispunjavanje osiguranih obveza.

4. Po nastupu:

(a) slučaja neispunjavanja obveza iz članka 24. stavka 1. ove Odluke ili

(b) bilo kojeg drugog slučaja neispunjavanja obveza ili događaja iz članka 24. stavka 2. ove Odluke koji je doveo do trajnog ili privremenog isključenja imatelja T2S DCA-a iz sudjelovanja, bez obzira na otvaranje postupka zbog insolventnosti nad imateljem T2S DCA-a u T2S-u i bez obzira na ustupanje tražbine, sudsku ili drugu zabranu raspolaganja ili drugo raspolaganje pravima imatelja T2S DCA-a ili u vezi s njima, sve obveze imatelja T2S DCA-a prema Ugovoru o otvaranju i funkcioniranju T2S DCA-a u sustavu TARGET2-HR automatski i odmah dospijevaju bez prethodne obavijesti i bez potrebe za prethodnim odobrenjem bilo kojeg tijela, tako da ih treba odmah ispuniti. Osim toga, međusobne obveze imatelja T2S DCA-a i Hrvatske narodne banke automatski se međusobno prebijaju i strana koja duguje viši iznos drugoj plaća razliku.

5. Hrvatska narodna banka obavješćuje imatelja T2S DCA-a o svakom prijeboju u skladu sa stavkom 4. ovog članka odmah nakon provedbe tog prijeboja.

6. Hrvatska narodna banka ovlaštena je bez prethodne obavijesti teretiti bilo koji T2S DCA imatelja T2S DCA-a za bilo koji iznos koji imatelj T2S DCA-a duguje Hrvatskoj narodnoj banci, a koji potječe iz pravnog odnosa između imatelja T2S DCA-a i Hrvatske narodne banke.

Članak 27.

Povjerljivost

1. Hrvatska narodna banka čuva kao povjerljive sve osjetljive ili tajne informacije, uključujući one informacije koje se odnose na plaćanje, tehničke ili organizacijske informacije koje pripadaju imatelju T2S DCA-a ili klijentima imatelja T2S DCA-a, osim ako su imatelj T2S DCA-a ili njegov klijent dali svoj pisani pristanak za razotkrivanje ili je takvo razotkrivanje dopušteno ili obvezno na temelju zakona.

1.a Iznimno od stavka 1., imatelj T2S DCA-a pristaje da se informacije o radnjama poduzetim na temelju članka 24. ne smatraju povjerljivima.

2. Iznimno od stavka 1. ovog članka, imatelj T2S DCA-a pristaje da Hrvatska narodna banka može otkriti plaćanje te tehničke ili organizacijske informacije u vezi s imateljem T2S DCA-a, drugim T2S DCA-ima koje drže imatelji T2S DCA-a iste grupe ili klijentima imatelja T2S DCA-a pribavljene tijekom rada sustava TARGET2-HR:

(a) drugim središnjim bankama ili trećim stranama uključenima u rad sustava TARGET2- HR u mjeri u kojoj je to potrebno za učinkovito funkcioniranje sustava TARGET2, ili praćenje izloženosti imatelja T2S DCA-a ili njegove grupe

(b) drugim SB-ima radi provođenja analiza potrebnih za tržišne operacije, funkcije monetarne politike, financijske stabilnosti ili financijske integracije ili

(c) tijelima za superviziju i nadzor država članica i Europske unije, uključujući i SB, u mjeri u kojoj je to potrebno za obavljanje njihovih javnih zadaća, sve pod uvjetom da u svim tim slučajevima otkrivanje nije u suprotnosti sa zakonom.

Hrvatska narodna banka nije odgovorna za financijske i komercijalne posljedice tog otkrivanja.

3. Iznimno od stavka 1. ovog članka i pod uvjetom da to ne omogućuje, izravno ili neizravno, utvrđivanje identiteta imatelja T2S DCA-a ili klijenata imatelja T2S DCA-a, Hrvatska narodna banka može upotrijebiti, otkriti ili objaviti informacije o plaćanju u vezi s imateljem T2S DCA-a ili klijentima imatelja T2S DCA-a za statističke, povijesne, znanstvene ili druge svrhe u izvršenju svojih javnih funkcija ili funkcija drugih osoba javnog prava kojima su informacije otkrivene.

4. Informacije u vezi s radom sustava TARGET2-HR kojima su imatelji T2S DCA-a imali pristup mogu se upotrijebiti samo u svrhu utvrđenu ovom Odlukom. Imatelji T2S DCA-a čuvaju te informacije kao povjerljive, osim ako je Hrvatska narodna banka izričito dala svoj pisani pristanak za razotkrivanje. Imatelji T2S DCA-a dužni su osigurati da treće osobe, kojima su eksternalizirali, prenijeli ili povjerili kao podugovarateljima zadaće koje imaju ili mogu imati utjecaja na ispunjavanje njihovih obveza prema ovoj Odluci, budu obvezane zahtjevima u vezi s povjerljivošću iz ovog članka.

5. Hrvatska narodna banka ovlaštena je radi namire naloga za plaćanje obrađivati i prenijeti potrebne podatke T2S pružatelju mrežnih usluga.

Članak 28.

Zaštita podataka, sprječavanje pranja novca, administrativne mjere i mjere ograničavanja te povezana pitanja

1. Uzima se da su imatelji T2S DCA-a upoznati sa svim svojim obvezama prema propisima o zaštiti podataka, sprječavanju pranja novca i financiranju terorizma, nuklearnim djelatnostima osjetljivima na širenje i razvoju sustava dostave nuklearnih oružja, posebno u odnosu na provedbu odgovarajućih mjera povezanih s plaćanjima u korist ili na teret njihovih T2S namjenskih novčanih računa i da ih se pridržavaju. Prije zasnivanja ugovornog odnosa s T2S pružateljem mrežnih usluga imatelji T2S DCA-a dužni su se upoznati s politikom povrata izgubljenih podataka tog pružatelja mrežnih usluga.

2. Imatelji T2S DCA-a ovlašćuju Hrvatsku narodnu banku da od svih nacionalnih ili stranih financijskih, nadzornih ili trgovinskih tijela pribavi sve informacije o imateljima T2S DCA-a potrebne za njegovo sudjelovanje u sustavu TARGET2-HR.

3. Kad djeluju u svojstvu pružatelja platnih usluga platitelja ili primatelja plaćanja, imatelji T2S DCA-a dužni su postupati u skladu sa svim zahtjevima koji proizlaze iz administrativnih mjera ili mjera ograničavanja određenih u skladu s člancima 75. i 215. Ugovora o funkcioniranju Europske unije kojima podliježu. Takvo postupanje uključuje zahtjeve u vezi s obavješćivanjem i/ili ishođenjem suglasnosti od nadležnog tijela u odnosu na obradu transakcija. Osim toga:

(a) ako je Hrvatska narodna banka pružatelj platnih usluga imatelja T2S DCA-a koji je platitelj:

i. imatelj T2S DCA-a dužan je dati potrebnu obavijest ili pribaviti suglasnost u ime središnje banke koja je primarno dužna dati takvu obavijest ili ishoditi takvu suglasnost i dostaviti Hrvatskoj narodnoj banci dokaze o danoj obavijesti ili primljenoj suglasnosti i

ii. imatelj T2S DCA-a ne smije unijeti ni jedan nalog za prijenos likvidnosti s T2S DCA-a na PM ili nalog za prijenos likvidnosti s T2S DCA-a na T2S DCA, uz iznimku takvih naloga za prijenos likvidnosti između različitih računa istog imatelja T2S DCA-a, u sustav TARGET2 dok ne primi potvrdu od Hrvatske narodne banke da je potrebna obavijest dana ili da je suglasnost ishođena od pružatelja platnih usluga primatelja plaćanja ili u njegovo ime i

(b) kada je Hrvatska narodna banka pružatelj platnih usluga imatelja T2S DCA-a koji je primatelj plaćanja, imatelj T2S DCA-a daje potrebnu obavijest ili pribavlja suglasnost u ime središnje banke koja je primarno dužna dati obavijest ili ishoditi suglasnost i dostavlja Hrvatskoj narodnoj banci dokaze o danoj obavijesti ili primljenoj suglasnosti.

Za potrebe ovog stavka izrazi »pružatelj platnih usluga«, »platitelj« i »primatelj plaćanja« imaju značenja koja su im pripisana primjenjivim administrativnim mjerama ili mjerama ograničavanja.

Članak 29.

Obavijesti

1. Osim ako je drukčije uređeno ovom Odlukom, sve obavijesti koje su potrebne ili dopuštene u skladu s ovom Odlukom šalju se preporučenom poštom, telefaksom ili na drugi način u pisanom obliku ili autentificiranom porukom preko T2S pružatelja mrežnih usluga. Obavijesti Hrvatskoj narodnoj banci dostavljaju se direktoru Direkcije za operativne poslove platnog prometa, Trg hrvatskih velikana 3, Zagreb ili na BIC adresu NBHRHR2X. Obavijesti imatelju T2S DCA-a šalju se na adresu, broj telefaksa ili njegovu BIC adresu, o čemu imatelj T2S DCA-a s vremena na vrijeme obavješćuje Hrvatsku narodnu banku.

2. Kao dokaz da je obavijest poslana dostatno je dokazati da je obavijest dostavljena na relevantnu adresu ili da je omot, koji sadržava tu obavijest, pravilno adresiran i poslan poštom.

3. Sve obavijesti moraju biti na hrvatskom i/ili engleskom jeziku.

4. Imatelje T2S DCA-a obvezuju svi obrasci i dokumenti Hrvatske narodne banke koje su imatelji T2S DCA-a ispunili i/ili potpisali i koji su dostavljeni u skladu sa stavcima 1. i 2. ovog članka i za koje Hrvatska narodna banka razumno drži da ih je primila od imatelja T2S DCA-a, njihovih zaposlenika ili zastupnika. Takvi obrasci i dokumenti uključuju obrasce za prikupljanje statičnih podataka iz članka 6. stavka 2. točke (a) ove Odluke i informacije dane na temelju članka 10. stavka 5. ove Odluke.

Članak 30.

Ugovorni odnos s T2S pružateljem mrežnih usluga

1. Svaki imatelj T2S DCA-a može sklopiti poseban sporazum s T2S pružateljem mrežnih usluga u vezi s uslugama koje se pružaju imatelju T2S DCA-a u vezi s njegovom upotrebom T2S DCA-a. Pravni odnos između imatelja T2S DCA-a i T2S pružatelja mrežnih usluga uređen je isključivo uvjetima njihova posebnog sporazuma.

2. Usluge koje pruža T2S pružatelj mrežnih usluga ne čine dio usluga koje pruža Hrvatska narodna banka u vezi sa sustavom TARGET2.

3. Hrvatska narodna banka nije odgovorna za radnje, pogreške ili propuste T2S pružatelja mrežnih usluga (uključujući njegove direktore, osoblje i podizvođače) ili za radnje, pogreške ili propuste trećih osoba koje izaberu imatelji T2S DCA-a radi dobivanja pristupa mreži T2S pružatelja mrežnih usluga.

Članak 31.

Postupak izmjene

Hrvatska narodna banka može u bilo kojem trenutku jednostrano izmijeniti ovu Odluku, uključujući njezine dodatke. Izmjene ove Odluke i njezinih dodataka donose se i objavljuju na isti način kao i njihov osnovni tekst. Uzima se da je imatelj T2S DCA-a prihvatio takve izmjene ako im nije izričito prigovorio u roku od 14 dana od obavijesti o njima. Ako imatelj T2S DCA-a uloži prigovor na izmjene, Hrvatska narodna banka ovlaštena je odmah otkazati s trenutačnim učinkom i zatvoriti T2S DCA tog imatelja u sustavu TARGET2-HR.

Članak 32.

Prava trećih osoba

1. Imatelji T2S DCA-a ne smiju prenijeti, založiti u korist ili ustupiti bilo kojoj trećoj osobi prava, interese, obveze, odgovornosti i tražbine koji proizlaze iz ove Odluke ili su povezani s njom, bez pisanog pristanka Hrvatske narodne banke.

2. Ova Odluka ne stvara bilo kakva prava ili obveze između bilo kojih drugih osoba osim između Hrvatske narodne banke i imatelja T2S DCA-a u sustavu TARGET2-HR.

Članak 33.

Mjerodavno pravo, nadležnost i mjesto izvršenja

1. Na dvostrane odnose između Hrvatske narodne banke i imatelja T2S DCA-a u vezi sa sudjelovanjem u sustavu TARGET2-HR primjenjuje se hrvatsko pravo.

2. Ne dovodeći u pitanje nadležnost Suda Europske unije, za rješavanje sporova koji se odnose na pitanja u vezi s odnosom iz stavka 1. ovog članka isključivo je nadležan sud u Zagrebu.

3. Mjesto izvršenja u vezi s pravnim odnosima između Hrvatske narodne banke i imatelja T2S DCA-a jest Zagreb.

Članak 34.

Salvatorna klauzula

Ako je bilo koja odredba ove Odluke ništetna ili pobojna, to neće utjecati na primjenu ostalih njezinih odredbi.

Članak 35.

Završne odredbe

Danom stupanja na snagu ove Odluke prestaje važiti Odluka o uvjetima za otvaranje i funkcioniranje namjenskog novčanog računa (DCA) u sustavu TARGET2-HR (»Narodne novine«, br. 136/2015., 33/2016. i 109/2017.) i svi dodaci iz članka 2. stavka 1. te Odluke.

Članak 36.

Stupanje na snagu

Ova Odluka objavljuje se u »Narodnim novinama« i stupa na snagu 30. studenoga 2018., osim članka 2. koji stupa na snagu danom objave ove Odluke u »Narodnim novinama«.

O. br. 844/2018.

Zagreb, 14. studenoga 2018.

Predsjednik savjeta
 Hrvatske narodne banke
 Guverner
 Boris Vujčić, v. r.